Ficedula

Ficedula er ei biologisk slekt av insektetande fuglar, og slekta er medlem av flugesnapparfamilien, Muscicapidae. Leveområdet er generelt Eurasia, men eit fåtal av artane lever i område av Afrika sør for Sahara utanom hekketida.

Skildring 

Dei 34 artane i den biologiske slekta Ficedula er ei gruppe av flugesnapparartar med generelt svært varierande og fargerike fjørdrakter. Dei fleste artane har leveområde i Asia. Jamvel om denne gruppa av flugesnapparar har stor variasjon i utsjånad, er det somme morfologiske fellestrekk og felles levevis. Kroppsform og storleik er mykje einsarta. Typisk er dei 11-12 centimeter i total lengd, ytterpunkta er knøttflugesnappar, Ficedula hodgsoni, som kan vere 9 centimeter og siratflugesnappar, Ficedula strophiata som kan bli over 14 cm. 

Kjønnsdimorfisme er typisk for slekta, unnataket er artane sumbaflugesnappar, Ficedula harterti og skuggeflugesnappar, Ficedula crypta, begge øyartar. Kjønna er like òg hos rusthaleflugesnappar, Ficedula ruficauda i Himalaya og India. Somme artar syner òg monaleg skilnad mellom kjønna i storleik, slik at hannar har lengre vengfjører og halefjører enn hoer. Hoene er generelt i meir kamuflerande farger enn hannar og manglar ofte preg av draktmønster.

Fjørdrakta syner variasjonar over fleire tema. I Europa og Afrika lever  fire artar i gruppa der hannar har eit svartkvitt draktmønster. Hoene hos desse artane har erstatta svart eller nær svart med brungrått, men er elles i same mønster som hannar. Ein av desse artane er svartkvit flugesnappar, Ficedula hypoleuca, dei andre er balkanflugesnappar, Ficedula semitorquata, atlasflugesnappar, Ficedula speculigera og halsbandflugesnappar, Ficedula albicollis. I Asia finn ein òg ein art i svartkvitt: kvitbrynflugesnappar, Ficedula westermanni, men hoa har annleis draktmønster enn hannen, ho manglar kvit augebrynsstripe og kvit flekk på vengen.

Ultramarinflugesnappar, Ficedula superciliaris, i Asia, har ein annan draktvariant som liknar dei svartkvite artane i Europa og Afrika. Hannen har djupt blått i det svarte på oversida, hoa er utan mønster, meir eller mindre gråbrun over det heile, med lysare underside enn overside. Dei fleste artane i gruppa som er knytt til Himalaya, har slik som ultramarinflugesnappar, noko blått eller blygrått i fjørdrakta hos hannar.

Hannar av tre artar har oransje i strupe eller brystområdet, er elles i grått, brunt og kvitt. Desse er dvergflugesnappar, Ficedula parva, taigaflugesnappar, Ficedula albicilla og siratflugesnappar, Ficedula strophiata. Både hoene og hannar utanom hekkesesongen har mindre iaugefallande drakt hos dei tre artane.

Mange artar i Søraust-Asia har raudbrun underside til midt under buken, attanfor kvit; og mykje mørk overside, mellom anna mugimakiflugesnappar, Ficedula mugimaki og  skiferryggflugesnappar, Ficedula sordida. Hoene er langt mindre fargerike.

Mange, men ikkje alle er langdistansetrekkfuglar, andre gjer vertikale trekk. 15 av artane er standfuglar, inkludert dei som lever på øyar i Søraust-Asia.

Utbreiing 
Ein finn flest artar og variasjon i sørlege og austlege Asia og her er òg dei mest fargerike artane representerte. Unnatak er dei fire artane i Europa og Afrika med svartkvite fjørdrakter hos hannar. Ein art som er vanleg i sentrale og austlege Europa inkludert Sør-Sverige og Sør-Finland, men overvintrar på det indiske subkontinentet, er dvergflugesnappar.

Eit fåtal dannar ei undergruppe som er endemiske for Filippinane og Wallacea. Gruppa inkluderer damarflugesnappar, Ficedula henrici, tanimbarflugesnappar, Ficedula riedeli, luzonflugesnappar, Ficedula disposita og palawanflugesnappar, Ficedula platenae.

Blant Ficedula-artane finn ein berre svartkvit flugesnappar som  vanleg hekkefugl i Noreg. I hekketida kan han treffast over hele landet, minst vanleg i dei to nordlegaste fylka. Dvergflugesnappar er ein sjeldan og uregelmessig hekkefugl i Noreg, til dømes var det ei kjend hekking i Oslo i 2017. Det finst færre enn 15 registreringar av halsbandflugesnappar etter år 2000. Sikre observasjonar av andre Ficedula-artar i landet er ikkje kjende.

Artslista
Ficedula i rekkjefølgje etter EBird/Clements Checklist v2017 med norske namn etter Norske navn på verdens fugler. Gruppering etter geografisk utbreiing, i same rekkefølge:

Fire artar som hekkar i Aust-Asia, overvintar i Søraust-Asia

Solflugesnappar, Ficedula zanthopygia, Korean Flycatcher, Hay, 1845, (LC)

Mingflugesnappar, Ficedula elisae, Green-backed Flycatcher, Weigold, 1922, (LC)

Narsissflugesnappar, Ficedula narcissina, Narcissus Flycatcher, Temminck, 1835, (LC)

Mugimakiflugesnappar, Ficedula mugimaki, Mugimaki Flycatcher, Temminck, 1835, (LC)

Artar knytt til Himalaya, dels høgdmigrantar, nokre dels konvensjonelle trekkfuglar, mange i stor grad standfuglar

Skiferryggflugesnappar, Ficedula sordida, Slaty-backed Flycatcher, Verreaux, 1871, (LC)

Svarthovudflugesnappar, Ficedula nigrorufa, Black-and-rufous Flycatcher, Jerdon, 1839, (NT)

Lazuliflugesnappar, Ficedula tricolor, Slaty-blue Flycatcher, Hodgson, 1845, (LC)

Auroraflugesnappar, Ficedula hyperythra, Snowy-browed Flycatcher, Blyth, 1843, (LC)

Knøttflugesnappar, Ficedula hodgsoni, Pygmy Flycatcher, Moore, 1854, (LC)

Siratflugesnappar, Ficedula strophiata, Rufous-gorgeted Flycatcher, Hodgson, 1837, (LC)

Safirflugesnappar, Ficedula sapphira, Sapphire Flycatcher, Blyth, 1843, (LC)

Kvitbrynflugesnappar, Ficedula westermanni, Little Pied Flycatcher, Sharpe, 1888, (LC)

Ultramarinflugesnappar, Ficedula superciliaris, Ultramarine Flycatcher, Jerdon, 1840, (LC)

Rusthaleflugesnappar, Ficedula ruficauda, Rusty-tailed Flycatcher, Swainson, 1838, (LC)

Trekkfuglartar i Eurasia, overvintrar  i Afrika eller i sørlege Asia

Taigaflugesnappar, Ficedula albicilla, Taiga Flycatcher, Pallas, 1811, (LC)

Kashmirflugesnappar, Ficedula subrubra, Kashmir Flycatcher, Hartert & Steinbacher, 1934, (VU)

Dvergflugesnappar, Ficedula parva, Red-breasted Flycatcher, Bechstein, 1792, (LC)

Balkanflugesnappar, Ficedula semitorquata, Semicollared Flycatcher, Homeyer, 1885, (NT)

Svartkvit flugesnappar, Ficedula hypoleuca, European Pied Flycatcher, Pallas, 1764, (LC)

Atlasflugesnappar, Ficedula speculigera, Atlas Flycatcher, Bonaparte, 1850, (NR)

Halsbandflugesnappar, Ficedula albicollis, Collared Flycatcher, Temminck, 1815, (LC)

Standfuglar på øyar i Filippinane og Wallacea

Tanimbarflugesnappar, Ficedula riedeli, Tanimbar Flycatcher, Büttikofer, 1886, (LC)

Raudbrystflugesnappar, Ficedula dumetoria, Rufous-chested Flycatcher, Wallace, 1864, (NT)

Palawanflugesnappar, Ficedula platenae, Palawan Flycatcher, Blasius, 1888, (VU)

Luzonflugesnappar, Ficedula disposita, Furtive Flycatcher, Ripley & Marshall, 1967, (NT)

Raudstrupeflugesnappar, Ficedula rufigula, Rufous-throated Flycatcher, Wallace, 1865, (NT)

Damarflugesnappar, Ficedula henrici, Damar Flycatcher, Hartert, 1899, (NT)

Molukkflugesnappar, Ficedula buruensis, Cinnamon-chested Flycatcher, Hartert, 1899, (LC)

Lompobattangflugesnappar, Ficedula bonthaina, Lompobattang Flycatcher, Hartert, 1896, (EN)

Sumbaflugesnappar, Ficedula harterti, Sumba Flycatcher, Siebers, 1928, (LC)

Bandflugesnappar, Ficedula timorensis, Black-banded Flycatcher, Hellmayr, 1919, (NT)

Skiferflugesnappar, Ficedula basilanica, Little Slaty Flycatcher, Sharpe, 1877, (VU)

Skuggeflugesnappar, Ficedula crypta, Cryptic Flycatcher, Vaurie, 1951, (LC)

Bundokflugesnappar, Ficedula luzoniensis, Bundok Flycatcher, Ogilvie-Grant, 1894, (LC)

Kjelder 

 Robert G.Moyle, Peter A.Hosner, Andrew W.Jones, Diana C.Outlaw Phylogeny and biogeography of Ficedula flycatchers,  Molecular Phylogenetics and Evolution (2015) Vol: 82 Pt A, Issue: PA, Page: 87-94 https://doi.org/10.1016/j.ympev.2014.09.029

Referansar

Notar

Bakgrunnsstoff 

 Diana C. Outlaw, Morphological evolution of some migratory Ficedula flycatchers, Contributions to Zoology, 80 (4) – 2011, henta frå http://www.ctoz.nl/vol80/nr04/a05  19. mai 2018

Flugesnapparfamilien
Fugleslekter